རྨོ་མོ་ལགས་འཇིག་རྟེན་འདི་དང་ཁ་གྱེས་དུས་ནི་ཉིས་སྟོང་བཅུ་བཞི་ལོའི་དགུན་ཁ་ཞིག་སྟེ།ང་རང་ཞིབ་འཇུག་ལོ་རིམ་གཉིས་པའི་སྐབས་ཡིན།ལོ་དེར་རྨོ་མོ་ལགས་ཀྱི་ནད་རྙིང་ཡར་བསྐྱར་འཕར་བ་དང་།བྱེད་ཐབས་སྣ་ཚོགས་བསྟེན་རུང་ནད་བབ་ཇེ་དགར་མ་སོང་བས།ངས་སློབ་གྲྭ་ནས་གནང་ཞུ་བྱས་ཏེ་ཡུལ་ལ་ལོག་པ་དང་།ང་རང་ཡུལ་ལ་ལོག་རྗེས་ཀྱི་ཉིན་གསུམ་པར་རྨོ་མོ་ལགས་གྲག་འགུལ་ཅི་ཡང་མེད་པར་འཇིག་རྟེན་འདི་དང་ཁ་བྲལ་སོང་།རྗེས་སུ་རྨོ་མོ་ལགས་ཀྱི་ཁང་པའི་ནང་དུ་སྡུད་གསོག་བྱེད་དུས།རྒུན་འབྲུམ་སྐམ་པོ་བཅུག་ཡོད་པའི་རས་ཁུག་དེ་སྔར་བཞིན་རྨོ་མོ་ལགས་ཀྱི་སྔས་མགོར་བཞག་འདུག་ཅིང་།ཨ་མས་ཤི་བོའི་དངོས་རྫས་དང་ཅ་ལག་ཡོད་ཚད་མེ་ལ་བསྲེག་རྩིས་ཀྱིས།རྒུན་འབྲུམ་སྐམ་པོ་བཅུག་ཡོད་པའི་རས་ཁུག་དེ་ཡང་འཁྱེར་གྲབས་བྱེད་སྐབས།ངས་ཨ་མའི་ལག་ནས་རས་ཁུག་དེ་ཕྲོགས་ཏེ་རང་གི་མལ་ཁང་དུ་བརྒྱུགས་པ་དང་སྒོ་དམ་པོར་བརྒྱབ་སྟེ་བསྡད་པ་ཡིན།དེ་ནི་ང་རང་ལ་མཚོན་ན་རྨོ་མོ་དྲན་པའི་གདུང་བ་ཆེས་ཟབ་དུས་ཡིན།ལོ་ན་ཉི་ཤུར་སོན་པའི་ན་གཞོན་ཞིག་ཐེངས་དང་པོར་མིག་ཆུ་ཤམ་ཤམ་དུ་བཞུར་དུས་ཡིན།